Урок беларускай мовы ў 10 класе

**Тэма.** Прыслоўе: агульнае значэнне, марфалагічныя прыметы, сінтаксічная роля. Разрады прыслоўяў па значэнні. Утварэнне формаў ступеней параўнання якасных прыслоўяў. Утварэнне і правапіс прыслоўяў

**Мэта:** выкарыстанне эфектыўных метадаў і прыёмаў падрыхтоўкі да ЦТ пры вывучэнні тэмы “Прыслоўе: агульнае значэнне, марфалагічныя прыметы, сінтаксічная роля. Разрады прыслоўяў па значэнні. Утварэнне формаў ступеней параўнання якасных прыслоўяў. Утварэнне і правапіс прыслоўяў”.

**Задачы ўрока:** падагульніць і сістэматызаваць веды аб прыслоўі як часціне мовы, разрадах прыслоўяў, утварэнні форм ступеней параўнання якасных прыслоўяў, спосабах утварэння прыслоўяў, правапісе прыслоўяў разам і праз злучок, правапісе спалучэнняў, блізкіх да прыслоўяў;

удасканальваць уменні знаходзіць у сказах і тэкстах прыслоўі, вызначаць іх разрады, утвараць ад якасных прыслоўяў формы ступеней параўнання, адрозніваць вышэйшую ступень параўнання прыслоўяў ад вышэйшай ступені параўнання прыметнікаў, правільна пісаць прыслоўі і словы, блізкія да прыслоўяў;

развіваць здольнасць выяўляць у сваім і чужым маўленні адхіленні ад марфалагічных норм; развіваць уменне вызначаць сэнсава-стылістычную ролю і тэкстаўтваральныя магчымасці прыслоўяў; развіваць пільнасць вучняў пры выкананні тэста;

садзейнічаць выхаванню цікавасці да традыцый і звычаяў свайго народа.

**Тып урока**: урок паўтарэння і абагульнення вывучанага.

**Эпіграф:**

 Ад прадзедаў спакон вякоў

 Мне засталася спадчына;

 Паміж сваіх і чужакоў

 Яна мне ласкай матчынай.

 *Я.Купала.*

**Ход урока**

**І. Матывацыйна-арганізацыйны этап**

**1. Арганізацыйны момант, стварэнне станоўчага эмацыянальнага настрою.**

*Настаўнік.* Добры дзень! Я рада нашай новай сустрэчы. Народнае выслоўе “Добра таго вучыць, хто хоча ведаць” адрасуецца вам. Вы сапраўды такія. Хочацца пажадаць вам добрага настрою, поспеху ў нашай сумеснай працы.

**2. Паведамленне тэмы і мэты ўрока. Пастаноўка задач сумесна з вучнямі.**

*Настаўнік.* Паслухайце, калі ласка, верш і скажыце, пра якую часціну мовы ў нас сёння пойдзе гаворка.

Сваёй я формы не змяняю,

Заўсёды я абазначаю

Прымету дзеяння і стану –

Як з дзеясловам побач стану.

А як з прыметнікам – то гэта

Ўжо будзе якасці прымета.

 *(Прыслоўе)*

Так, сёння мы будзем гаварыць пра прыслоўе. Зыходзячы з тэмы, вызначце задачы нашага ўрока. (Вучні фармулююць задачы ўроказ дапамогай апорных слоў, запісаных на дошцы: *узнавіць, навучыцца, адрозніваць, карыстацца, вызначаць, падбіраць, утвараць*).

**ІІ. Пазнавальна-аперацыйны этап.**

**1. Актуалізацыя ведаў вучняў.**

*Настаўнік.* Узнавіць веды аб прыслоўі нам дапаможа альтэрнатыўны тэст, які знаходзіцца ў кожнага на парце. Пазначце знакам “+” правільныя сцвержанні, а знакам “-“ – памылковыя. *(Вучні самастойна працуюць).*

**Альтэрнатыўны тэст**

|  |  |
| --- | --- |
| 1.Прыслоўе – гэта службовая часціна мовы. |  |
| 2.Прыслоўе – самастойная часціна мовы, якая абазначае прымету дзеяння ці прадмета і адказвае на пытанні як? якім чынам? калі? дзе? куды? адкуль? чаму? з якой мэтай? у якой меры і ступені? колькі? |  |
| 3.Прыслоўе – самастойная часціна мовы, якая абазначае прымету дзеяння, стану, прымету іншай прыметы ці прадмета і адказвае на пытанні як? якім чынам? калі? дзе? куды? адкуль? чаму? з якой мэтай? у якой меры і ступені? колькі? |  |
| 4.Прыслоўі змяняюцца па склонах, асобах і ліках. |  |
| 5.Прыслоўі не скланяюцца, не спрагаюцца, не маюць роду і ліку. |  |
| 6.Могуць мець на канцы суфіксы. |  |
| 7.Могуць мець на канцы суфіксы і канчаткі. |  |
| 8.Нязменная часціна мовы. |  |
| 9.У сказе прыслоўе найчасцей бывае акалічнасцю. |  |
| 10.Усе прыслоўі маюць ступені параўнання. |  |
| 11.Якасныя прыслоўі маюць ступені параўнання. |  |
| 12.Простая форма вышэйшай ступені параўнання якасных прыслоўяў утвараецца пры дапамозе суфіксаў –ейш-, -ейш-. |  |
| 13.Прыслоўі маюць поўную і кароткую форму. |  |
| 14. Адзначце прыслоўі: а)добра; б)добры; в)дабрэць; г)па-добраму; д)(вярнуцца) летам; е)(захапляцца) летам. |  |
| 15Асноўныя спосабы ўтварэння прыслоўяў – гэта… а)суфіксальны; б)абрэвіяцыя; в)прыставачны; г)постфіксальны; д)прыставачна-постфіксальны; е)прыставачна-суфіксальны; ж)словаскладанне. |  |
| 16.Прыслоўі утвараюцца ў працэсе адвербіялізацыі. |  |

**Адказы:** 3, 5, 6, 8, 9, 11, 13 *(а, г, д),* 14 *(а, в, г, е, ж),* 15. *(запісаны на адваротным баку дошкі).*

*Настаўнік.* Праверце сябе. Якія сцверджанні выклікалі цяжкасці? У каго ўсё правільна? Ці прагучала новая для вас інфармацыя?

**2. Метад “Белыя плямы”.**

А зараз папрацуйце, калі ласка, з табліцай “Разрады прыслоўяў”. Запоўніце ў табліцы “белыя плямы”, каб атрымалася закончанае паведамленне і раскажыце, што вы ведаеце пра разрады прыслоўяў. На кожны разрад прыслоўя прывядзіце па 2-3 прыклады (вусна).

Разрады прыслоўяў

|  |  |
| --- | --- |
| Акалічнасныя | Азначальныя |
| Разрад | Пытанні | разрад | пытанні |
| месца  |  | якасныя |  |
|  | калі? як доўга? з (да) якога часу |  | колькі? у якой меры? |
| прычыны  |  | спосабу дзеяння |  |
|  | для чаго? з якой мэтай? |

**3. Хвінка кемлівасці.**

Настаўнік. Пастаўце радкі ў такім парадку, каб атрымаўся вершаваны тэкст з васьмі радкоў. (Каля кожнага радка расстаўце адпаведныя лічбы).

І ўжо новым языком *(2)*

..Скрыпка раптам ажывала *(1)*

І звінела над смыком*. (4)*

Жаласць сэрца выяўляла *(3)*

Ўсё збіваліся цясней, *(6)*

І тады вакол Сымонкі *(5)*

Накладаліся паўней. *(8)*

А дзядоўскія скарбонкі *(7).*

 *Я.Колас*

Прачытайце верш. Назавіце ў вершы прыслоўі. Карыстаючыся практыкаваннем 337 (падручніка), вызначце ступень параўнання прыслоўяў, якія ужываюцца ў вершы.

**4. Праблемная сітуацыя.**

Ад прыслоўяў, запісаных на дошцы, утварыце магчымыя формы ступеней параўнання і запішыце. Абазначце суфіксы простай формы вышэйшай ступені параўнання. Растлумачце іх правапіс.

*І варыянт: прыгожа, высокі павольна, узімку,цікава.*

*ІІ варыянт: нізка, цёпла, сухі, дамоў, ветліва.*

Ад якіх прыслоўяў не ўтвараецца ступень параўнання? Чаму?

Ці толькі прыслоўі запісаны на дошцы? А якая яшчэ часціна мовы ёсць сярод запісаных слоў? Ці можна ад яе ўтварыць ступені параўнання? Ці трэба было ад прыметніка ўтвараць ступені параўнання? Пры дапамозе якіх суфіксаў вы ўтваралі б ступені параўнання прыметнікаў, калі б гэтага патрабавала заданне?

*Вывад.* Уважліва чытайце заданне. Выконвайце толькі тое, што ад вас яно патрабуе. Адрознівайце вышэйшую ступень параўнання прыслоўя ад вышэйшай ступені параўнання прыметніка.

**4. “Лаві памылку”**

Пр.340. Прачытайце сказы, знайдзіце сярод іх тыя, у якіх парушаны нормы ўжывання прыслоўяў. Выпраўце памылкі (вусна).

**5. Фізкультхвілінка.**

*Настаўнік.* Я звычайна радуюся, калі бачу вясёлку. Заплюшчыце, калі ласка, вочы і ўявіце вясёлку. Паспрабуйце разгледзець усе яе фарбы. Вось і цудоўна. Расплюшчваем вочы.

Арфаграфічная размінка.

*Настаўнік.* Зараз станьце ўсе каля сваіх парт. Я буду чытаць вам сцверджанні, якія могуць быць правільнымі ці памылковымі. Калі вы згодны са сказаным, папляскайце ў далоні, а калі не – прысядзьце.

1. Слова ўзімку трэба пісаць асобна. *(Вучні прысядаюць).*
2. Слова як-небудзь пішацца праз злучок. *(Вучні пляскаюць у далоні).*
3. Слова па-сялянску пішацца асобна. *(Вучні прысядаюць).*
4. Слова упустую пішацца разам. *(Вучні пляскаюць у далоні).*
5. Слова без разбору пішацца разам. *(Вучні прысядаюць).*

**6. Мазгавы штурм**

*Настаўнік.* У кожнага з вас на парце ляжаць карткі, у якіх прадстаўлены шэраг прыслоўяў. Вам неабходна будзе растлумачыць, чаму яны так пішуцца.

Калі ласка, устаньце тыя, у каго прыслоўі пішуцца разам, і растлумачце гэтае напісанне.

*Някепска, нашто, бесперастанку, уночы, узімку, урассыпную, дабяла, утрох, даспадобы.* (Вучні тлумачаць і па чарзе сядаюць).

*Настаўнік.* Калі ласка, устаньце тыя, у каго прыслоўі пішуцца праз злучок, і растлумачце гэтае напісанне.

*Абы-дзе, па-братняму, па-дзіцячы, па-першае, крыж-накрыж, як-небудзь.* (Вучні тлумачаць і па чарзе сядаюць).

*Настаўнік.* Калі ласка, устаньце тыя, у каго спалучэнні слоў блізкія да прыслоўяў пішуцца асобна, і растлумачце гэтае напісанне.

*На памяць, на вока, на хаду, з разбегу, без аглядкі, у адкрытую, да зарэзу.* (Вучні тлумачаць і па чарзе сядаюць).

**7. Праца з апорнай схемай практыкавання 344 “Правапіс прыслоўяў разам і праз злучок”**

(На аснове прыведзенай у практыкаванні схемы вучні рыхтуюць паведамленне аб правапісе прыслоўяў).

**8. Замацаванне ведаў.**

Работа з тэкстам.

Прачытайце тэкст, вызначце яго стыль і тып. Самастойна размяркуйце выдзеленыя спалучэнні слоў па рубрыках табліцы. Запішыце іх, апусціўшы дужкі.

|  |  |  |
| --- | --- | --- |
| Разам | Асобна | Праз злучок |
|  |  |  |

(*Што) год* вясной да нас прыходзіць самае вялікае свята народнага календара – Вялікдзень. Існуе павер’е, што ў першы дзень Вялікадня сонца “гуляе”, *як (быццам)* танцуе: то апусціцца *(ў) ніз*, то зноў коціцца *(ў) верх,* расцягваецца то *(ў) даўжыню*, то *(ў) шырыню*.

У нядзелю перад Вялікаднем адзначаецца Вербніца. Асвечаныя ў царкве галінкі вярбы неслі *(да) дому* і *(з) лёгку* хвасталі імі ўсіх сваякоў. *(За) тым* гаспадар абыходзіў усе хлявы, пабудовы і асвячаў усё жывое. *(По) тым* ішоў у сад і *так (сама)* тройчы хвастаў там кожнае пладаноснае дрэва, тое ж самае адбывалася ў агародзе і на ніве. *(На)* *(пры) канцы* ён кіраваўся на могілкі і трохразовым лёгкім хвастаннем вітаў магілы сваіх сародзічаў.

У Велікодную нядзельку апраналіся *(па) святочнаму. Калі (сьці) (ад) хаты (да) хаты* хадзілі гуртам хлопцы-валачобнікі – *дзе (ні) дзе* іх называюць кукольнікамі, скамарохамі.

Захоўвайце традыцыі свайго народа *(на) заўсёды, (на) векі* вечныя, і будзе *(да) веку* наш мужны і мудры, вялікі народ.

Узаемаправерка. (Вучні мяняюцца сшыткамі, правільныя адказы, змешчаныя на другім баку дошкі).

Работа з падручнікам.

Практыкаванне 343 (вызначце спосаб утварэння прыслоўяў і размяркуйце іх па адпаведных групах).

**ІІІ. Дыягнастычна-карэкцыйны этап**

1. **Арфаграфічная хвілінка “Карэктар”.**

Выпраўце памылкі.

*Ледзве, больш-меньш, кудысці, куды-небуць, натта, абы куды, якслед, бяследна, безшумна, дамой, у ніз, як раз, на глуха, навока, уабдымку.*

Самаправерка.Правільныя адказы размяшчаюцца на адваротным баку дошкі.

1. **Выніковы тэст.**

А1. Адзначце сказы, у якіх падкрэсленае слова – прыслоўе.

1) Няхай усё будзе па-мойму.

2) Па вашым выразе твару ні аб чым не здагадаешся.

3) Праз некалькі крокаў ён звярнуў убок.

4) Праз некалькі крокаў ён звярнуў у бок лесу.

А2. Устанавіце адпаведнасць паміж разрадамі прыслоўяў і прыкладамі. Напрыклад: А1Б3В5Г4Д2.

А) якаснае 1) знарок

Б) спосабу дзеяння 2) зверху

В) мэты 3) весела

Г) месца 4) раптам

Д) прычыны 5) згарача

А3. Адзначце правільна ўтвораныя прыслоўі складанай формы вышэйшай ступені параўнання:

1) больш выразней; 4) больш зручна;

2) менш вынікова; 5) менш прыкметней.

3) больш рашуча;

А4. Адзначце прыклады, у якіх выдзеленыя словы трэбы пісаць праз злучок:

1) пакінуць (на) доўга; 4) раз (пораз) спыняцца;

2) размаўляць (па) беларуску; 5) дзе (небудзь) адшукаць.

3) (па) летняму графіку.

А5. Адзначце прыклады, у якіх выдзеленыя словы трэбы пісаць праз злучок:

1) перапісаць (на) чыста; 4) убачыцца (міма) ходам;

2) наведвацца час (ад) часу; 5) працаваць (у) адзіночку.

3) кінуць (з) размаху.

В1. Запішыце прыслоўе, утворанае прыставачна-суфіксальным спосабам:

1) даўно; 4) назаўсёды;

2) кудысьці; 5) дадому.

3) крукам;

(Вучні здаюць тэст на праверку настаўніку)

**ІV. Кантрольна-рэфлексійны этап**

1. **Падвядзенне вынікаў**

*Настаўнік.* Прыгадайце, якія задачы мы ставілі перад сабой у пачатку ўрока. Ці ўдалося нам іх вырашыць? Ці задаволены вынікамі сваёй працы?

1. **Дамашняе заданне.**

&41-43, пр.345 (спісаць выразы, раскрываючы дужкі) або 346 (выпісаць з тэксту прыслоўі і блізкія да іх па значэнні спалучэнні назоўнікаў з прыназоўнікамі, раскрываючы дужкі); скласці інформ-дайжэст “Правапіс прыслоўяў і блізкіх да іх па значэнні слоў”; творчае заданне – скласці і запісаць сказы на тэму “Традыцыі і звычаі беларусаў”, ужываючы прыслоўі.

1. **Рэфлексія.**

У апошнія гады мы ўсё часцей звяртаемся да народных свят, спрабуем аднавіць іх у сем’ях. Як вы думаеце, якую ролю гэта мае для нас, беларусаў?

Зварот да эпіграфа ўрока. Спадчына нашых далёкіх продкаў не павінна знікнуць, яе трэба данесці нашчадкам. Гэта дасць нам права звацца беларусамі.

Праца ў парах.

Давайце разам выкажам словы-падзякі, словы-пажаданні сваім аднакласнікам. (Словы павінны пачынацца з прыслоўя і з літар назоўніка “Спадчына”).

С – сардэчна дзякую за працу на ўроку.

П – пазітыўна вітай кожны дзень.

А – аператыўна вырашай надзённыя пытанні.

Д – добразычліва стаўся да людзей.

Ч – чыста беларускае слова няхай гучыць вечна.

Ы – шчыра любі сваю Радзіму.

Н – назаўжды ўсім міру і дабра.

А – асабліва беражліва захоўвай сваю спадчыну.

*Настаўнік.* Я вельмі ўдзячная вам за плённую працу на ўроку. Вы парадавалі мяне сёння адкрыццямі, даследаваннямі.